钦定古今图书集成/方舆汇编/职方典/第1095卷 > 漳州府星野考 府志
## 钦定古今图书集成/方舆汇编/职方典/第1095卷 > 漳州府星野考 府志

府总

漳州，其域为扬州，其次为星纪，其宿为牛、女，其辰为丑。按《周礼》郑注云：“星纪，吴、越也。” 皇甫谧云：“星纪之次，于律黄锺，吴越分野。” 《尔雅》云：“星纪，斗牵牛也。” 郭璞注云：“斗、牵牛者，日月五星之所终始，故谓之星纪。” 《春秋元命苞》云：“牵牛流为扬州，分为越国。” 《史记·天官书》《前汉·天文志》皆云：“牵牛、婺女扬州。” 《正义》曰：“婺女即须女” ，天少府也。又曰，牵牛、须女，皆为星纪，越之分野。《汉·地理志》云：“粤地，牵牛，婺女分野。” 刘向曰：“吴、越属斗、牛、女分。” 唐一行两戒之说，以南斗当淮海间，为吴分；牵牛去南河寖远，自豫章迄会稽，南逾岭徼，为越分。而《郡国志》、晋、隋、元明志皆云吴、越其辰在丑也。